Der var ikke store diskussioner omkring 2017-budgettet i kommunalbestyrelsen i Jammerbugt Kommune fredag morgen. Alle 27 medlemmer har nemlig indgået en fælles samlet aftale om budgettet for 2017. Aftalen indebærer blandt andet, at der afsættes en million kroner ekstra til kommunens børnehaver til at øge normeringen. I forhold til ældreplejen tilføres der fire millioner kroner yderligere i 2017 og syv millioner kroner i 2018 for at løfte de plejecentre, hvis standard på nuværende tidspunkt ikke lever op til kommunens gennemsnitlige niveau. Jammerbugt Kommune har i forbindelse med budgetlægningen sammenlignet sit serviceniveau med de øvrige kommuners, og på de områder, hvor serviceniveauet ligger over landsgennemsnittet, lyder det fra kommunen, at der vil ske tilpasninger.
Der er indgået forlig om næste års budget i Jammerbugt Kommune, og bag forliget står samtlige 27 medlemmer af kommunalbestyrelsen.